พลาสเตอร์ยาไม่หวั่นม็อบส่งสินค้าใหม่ชิงยอดขาย
ฮิซามิสึ มองปัญหาการเมืองไทยระยะสั้น เดินหน้าผลักดันตลาดแก้ปวดโต 20% ตั้งเป้าขึ้นแท่นผู้นำตลาดใน 3 ปี
25 มี.ค. 2553

ฮิซามิสึ มองปัญหาการเมืองไทยระยะสั้น เดินหน้าผลักดันตลาดแก้ปวดโต 20% ตั้งเป้าขึ้นแท่นผู้นำตลาดใน 3 ปี
นายทาเกะฮิโกะ โนดิ ผู้บริหารระดับสูง และหัวหน้าฝ่ายต่างประเทศ บริษัท ฮิซามิสึ ฟาร์มาซูติคอล อิงค์ ผู้ผลิตพลาสเตอร์บรรเทาปวด ภายใต้แบรนด์ ซาลอนพาส เปิดเผยว่า แม้ประเทศไทยจะมีปัญหาทางการเมือง แต่บริษัทมองว่าเป็นปัญหาระยะสั้น เพราะประเทศไทยเคยประสบปัญหาทางการเมืองมาหลายครั้ง แต่เศรษฐกิจไทยยังสามารถเติบโตขึ้นทุกปี คุณภาพชีวิตของคนไทยก็ดีขึ้นเรื่อยๆ ปัจจุบันเศรษฐกิจไทยอยู่ในสถานภาพที่เสถียรแล้ว บริษัทจึงไม่กังวลกับปัญหาการเมือง
ทั้งนี้ บริษัทจึงเปิดตัวผลิตภัณฑ์  พลาสเตอร์บรรเทาปวด ซาลอนพาส เป็นสินค้านำร่องในระยะเบื้องต้น และจะทยอยเปิดตัวสินค้าในกลุ่มบรรเทาปวดอีก 4 – 5 ตัว ในปีนี้ โดยบริษัทตั้งเป้าที่จะมีส่วนแบ่งในตลาดผลิตภัณฑ์บรรเทาปวดมากกว่า 30% ในอีก 2 – 3 ปีข้างหน้า และเป็นผู้นำตลาดดังกล่าวที่ปัจจุบันมีมูลค่ามากกว่า 2,000 ล้านบาท
สำหรับตลาดผลิตภัณฑ์บรรเทาปวดยังแบ่งเป็นผลิตภัณฑ์ประเภทครีมและเจล 94% และผลิตภัณฑ์ประเภทพลาสเตอร์ 6% ดังนั้นการเข้ามาทำตลาดของบริษัทในปีนี้จะทำให้ตลาดดังกล่าวเติบโตขึ้นได้ราว 20% จากปกติที่เติบโตอยู่เพียง 10% และจะผลักดันให้ตลาดพลาสเตอร์ที่มีส่วนแบ่ง 6% เป็น 10% ในปีนี้
นอกจากนี้ บริษัทจึงแต่งตั้งให้ บริษัท ดีสแฮล์ม เคลเลอร์ โลจิสติกส์ เป็นผู้นำจำหน่ายในประเทศไทย โดยจะจำหน่ายผ่านร้านขายยา และร้านค้าปลีกที่มีสาขาอยู่เป็นจำนวนมาก เช่น วัตสัน เป็นต้น
น.ส.นัชลิดา อธินันตพันธุ์ ผู้จัดการการตลาด ผลิตภัณฑ์เพื่อสุขภาพ บริษัทดีทแฮล์ม เคลเลอร์ โลจีสติกส์ เปิดเผยว่าการที่บริษัทเลือกเป็นพาสเนอร์กับบริษัท ฮิซามิสึ ฟาร์มาซูติคอล อิงค์ นั่น เนื่องจากบริษัทนี้มีการจำหน่ายส่งออกสินค้าทั่วโลกกว่า 30 ประเทศและเป็นบริษัทที่มียอดขายสูงสุดในญี่ปุ่นซึ่งมีส่วนแบ่งการตลาดกว่า 51%
ทางด้านแผนการตลาดของบริษัทนั้น ทางบริษัทเชื่อมั่นว่างบการตลาดที่จะส่งเสริมผลิตภัณฑ์ดังกล่าวในระยะแรกจะมากที่สุดในกลุ่มผู้ผลิตและจำหน่ายพลาสเตอร์บรรเทาปวด เช่น การทำโฆษณาทีวี โรดโชว์ และการตกแต่งจุดจำหน่าย ซึ่งบริษัทมองว่าเป็นพื้นที่ที่สำคัญที่สุดในการทำการตลาดกับสินค้าดังกล่าวในปัจจุบัน